
28 Ιουνίου 2022
Υπεγράφη σύμβαση για την υλοποίηση του έργου «Παροχή Υπηρεσιών Συμβούλου για την Τεχνική Υποστήριξη της υλοποίησης της Δράσης  ΕΞΟΙΚΟΝΟΜΩ 2021»

Υπογράφηκε στις 24/06 η Σύμβαση Παροχής Υπηρεσιών μεταξύ του Τεχνικού Επιμελητηρίου Ελλάδας (ΤΕΕ) και της ένωσης εταιριών «Ευρωσύμβουλοι Α.Ε. – KANTOR Α.Ε.», με την οποία το ΤΕΕ αναθέτει την υλοποίηση του έργου «Παροχή Υπηρεσιών Συμβούλου για την Τεχνική Υποστήριξη της υλοποίησης της Δράσης  ΕΞΟΙΚΟΝΟΜΩ 2021».
Το Τεχνικό Επιμελητήριο Ελλάδος (ΤΕΕ) αποτελεί τον Φορέα Υλοποίησης του Προγράμματος «ΕΞΟΙΚΟΝΟΜΩ 2021». Στα πλαίσια του έργου αυτό επιχειρείται μια ευρείας κλίμακας προσπάθεια εξοικονόμησης ενέργειας σε κατοικίες και πολυκατοικίες σε όλη τη χώρα. Το πρόγραμμα στον τρέχοντα κύκλο έχει προϋπολογισμό δημοσίας δαπάνης 632 εκατομμύρια ευρώ  και απευθύνεται σε όλες τις κατηγορίες εισοδημάτων, με έμφαση και υψηλά ποσοστά ενίσχυσης στα αδύναμα νοικοκυριά. Παράλληλα από την υλοποίηση των παρεμβάσεων που θα ξεπεράσουν σε ύψος το 1 δις ευρώ αναμένεται σημαντική ενίσχυση του κατασκευαστικού τομέα αλλά και των μηχανικών σε όλη τη χώρα. 
Στα πλαίσια του προγράμματος ανακοινώθηκαν από το Υπουργείο Περιβάλλοντος και Ενέργειας στις 28/04 τα αρχικά αποτελέσματα υποβολών μονοκατοικιών/μεμονωμένων διαμερισμάτων, βάσει των οποίων υποβλήθηκαν 87.246 αιτήσεις, εκ των οποίων οι 40.012 χαρακτηρίστηκαν ως αρχικά επιλέξιμες και οι 47.234 ως επιλαχούσες. Για τις αρχικά επιλέξιμες αιτήσεις, στις 20/5/2022 ξεκίνησε και η περίοδος υποβολής της Ηλεκτρονικής Ταυτότητας Κτιρίου, η οποία λήγει στις 19/7/2022.
Όπως τονίζεται από το ΤΕΕ, με την σύμβαση για την υλοποίηση του έργου Συμβούλου, επιτυγχάνεται, για πρώτη φορά σε αντίστοιχες δράσεις ενεργειακής αναβάθμισης κτιρίων, ο άμεσος σχεδόν έλεγχος των αιτήσεων και η προώθησή τους για χρηματοδότηση.
Ήδη διανύεται το διάστημα για την ηλεκτρονική υποβολή της Ηλεκτρονικής Ταυτότητας Κτηρίων με αποτέλεσμα οι πρώτοι δικαιούχοι που θα συμπληρώσουν τα απαιτούμενα να λάβουν και την προκαταβολή της ενίσχυσης. 
Το ύψος της σύμβασης μεταξύ του Τεχνικού Επιμελητηρίου Ελλάδας (ΤΕΕ) και της ένωσης εταιριών «Ευρωσύμβουλοι Α.Ε. – KANTOR Α.Ε.»,  είναι 7.440.000,00€ με το ΦΠΑ και με δικαίωμα προαίρεσης 100%. Το έργο περιλαμβάνει τρεις φάσεις:

Φάση Α: Πλήρης διοικητικός έλεγχος των ηλεκτρονικών φακέλων (~50.000) των τελικών αποδεκτών
Περιλαμβάνει τον έλεγχο νομιμοποιητικών εγγράφων των ακινήτων για την υπαγωγή και τον πλήρη έλεγχο δικαιολογητικών, πιστοποιητικών, παραστατικών και λοιπών εγγράφων για την τελική εκταμίευση των κινήτρων

Φάση Β: Helpdesk για την εξυπηρέτηση του κοινού
Περιλαμβάνει την παροχή υπηρεσίας Υποδοχής Κλήσεων με στόχο την άμεση εξυπηρέτηση του πολίτη μέσω της παροχής έγκυρης πληροφόρησης καθώς και άμεσης υποστήριξης στους καλούντες και εμπλεκόμενους επαγγελματίες όσον αφορά την ένταξή τους ή την συμμετοχή τους στο Πρόγραμμα. 

Φάση Γ: Υποστήριξη λειτουργίας του Πληροφοριακού Συστήματος του προγράμματος 

Αντικείμενο της Φάσης Γ είναι η υποστήριξη της λειτουργίας και η εποπτεία του Πληροφοριακού Συστήματος του προγράμματος επιδότησης ενεργειακής αναβάθμισης (“Νέο Εξοικονομώ”), το οποίο ανήκει κατά κυριότητα στο Υπουργείο Περιβάλλοντος και Ενέργειας (ΥΠΕΝ) - Επιτελική Δομή ΕΣΠΑ, Τομέα Ενέργειας.

Δελτίο Τύπου  

